ÅRSMELDING FOR HIFO-BODØ, 

For perioden mars 2005 – mars 2006

1. Tillitsvalgte.

Styret har bestått av:

Wilhelm Karlsen, Høgskolen i Bodø, leder

Alan Hutchinson, oppdragsforsker, kasserer

Marit Helene Hernes, Bodin videregående skole, skolekontakt

Thomas Andreassen, engasjert v/ bl.a. Salten museum og Høgskolen i Bodø, styremedlem 

Knut Andersson, Bodø videregående skole, styremedlem

Leiv Nordstrand, Høgskolen i Bodø, styremedlem

Revisor: Herman Svendsen, Bodø videregående skole

Valgkomite:

Laila Grytvik, Bodin videregående skole

Inger Marie Bærug, Bodø videregående skole 

Medlemstall: 44

2. Årsmøtet 2005

Årsmøtet 2005 ble avholdt 16.mars på Nordlandsmuseet.

Årsmøtet vedtok årsmeldingen uten tilføyelser.

Regnskapet ble enstemmig godkjent.

Valgkomiteens innstilling ble vedtatt enstemmig.

For øvrig vises det til eget referat fra årsmøtet

3. Aktiviteter 

I forbindelse med årsmøtet 2005 holdt Jon Gulowsen til slutt et spennende og interessant foredrag om Jernbane eller hurtigrute: Nordnorsk flaks. Hans poeng var at hurtigruta er noe Nord-Norge selv har fått til og deltatt sterkt i, mens Jernbanen er et sterkt nasjonalt preget system hvor personalet flytter rundt etter ansiennitet. 

14.april 2005 avholdt HIFO-Bodø åpent møte i Bodø Rådhus. En fullsatt bystyresal hadde gleden av å høre professor Francis Sejersteds foredrag: ”Sosialdemokratiets tidsalder”. 
Dagen deretter, fredag 15.april, arrangerte foreningen i samarbeid med Høgskolen i Bodø fagdag med tema: ”1905 og unionsoppløsningen”. Eksterne foredragsholdere var professor Francis Sejersted og professor Roald Berg. Fra lokalt hold bidro professor Jon Gulowsen, førsteamanuensis Svein Lundestad og arkivar Tone-Lise Fische.

22.-23. april 2005 arrangerte HIFO-Bodø, tre historielag fra Fauske (Valnesfjord lokalhistorielag, Sulitjelma historielag, museumslaget ved Fauske bygdetun) og Landslaget for lokalhistorie i samarbeid med Høgskolen i Bodø lokalhistorisk seminar med følgende tittel og tema: ”Og det er her e ska va ?!” – Oppbrudd og utvikling; bergverk og arbeidsvandring i et jordbrukssamfunn.Den faglige delen av seminaret var lagt til Salten museums avdeling Fauske bygdetun. I tillegg til en rekke spennende foredrag og diskusjoner var det lagt inn omvisning på Fauske museum og ekskursjon til Ankerske marmorbrudd. Det var 40 deltakere på seminaret, flere av HIFO-Bodøs medlemmer bidro med foredrag, samt at Alan Hutchinson og Svein Lundestad deltok i arrangementskomiteen.
Sommerturen 14.juni gikk til Bodøsjøen friluftsmuseum. Museumsområdet er i dag et offentlig friluftsområde, og populært utfartssted for Bodøs befolkning. På museumsområdet er det 14 hus fra forskjellige steder i Salten. I naustene i Bodøsjøen ligger store deler av Nordlandsmuseets båtsamling inklusiv den siste autentiske nordlandsjekta, "Anna Karoline" som er satt på land her. Tidligere håndverkssjef ved Nordlandsmuseet, kulturminnekonsulent Bjarne Eriksen, ga oss en glimrende gjennomgang av båtsamlingen som faktisk er Norges største samling av trebåter fra 1800-tallet. 

Høstens første arrangement ble gjennomført lørdag 3.september. Turen gikk til Gildeskål Kirkested der også Salten museum avd. Gildeskål bygdesamling holder hus. På kirkestedet står den gamle steinkirka fra 1100-årene, med et godt bevart 1700-talls interiør og de best bevarte middelaldermurene i Nordland. Her er også den nye kirka fra 1881, og den gamle prestegården med stabbur fra 1700-tallet. På kirkegården er over 10 000 gravlagt. Noen av gravene har gamle severdige gravskrifter. Rundt museet er et enestående vakkert kulturlandskap, med gravhauger, de gamle kirkestøene og jekteoppsett. Konservator Oscar Berg guidet oss på en glimrende måte omkring både i og utenfor hus. 

Et rikholdig og godt planlagt høstseminar i Lofoten (22-23/9) måtte dessverre avlyses grunnet for liten påmelding.

Julebordet fant som vanlig sted på Nordland kultursenter, i år den 7. desember. Før inntak av mat og drikke holdt høgskolelektor Kirsti Gulowsen foredraget: Titulærbiskop Nicolai Christian Friis’ rokokkorom i Bodø. Etter foredraget ble vi gudiet av Gulowsen og, hennes mann, kulturminnekonsulent Olaf Steen, i det såkalte Ludvig Filip-rommet som ligger i kultursenteret. Rommet inneholder veggmalerier fra 1754, malt av Gottfried Ezekiel. Veggmaleriene hang opprinnelig i den gamle prestegården som lå på samme sted. I 1892 ble prestegården solgt og senere revet i forbindelse med byggingen av landbruksskolen (dagens kultursenter). Veggmaleriene ble da tatt vare på og brukt i et rom i det nye prosjektet. 30 deltakere.

Onsdag 15. februar 2006 presenterte Jan Oscar Bodøgaard sin hovedoppgave: Aviskonkurransen i Bodø 1980-2002 : retorikk - aktører – strategier. At en del tidligere aktører fra Bodø-pressen deltok på møtet, bidro til en meget fruktbar diskusjon i etterkant av foredraget.
5. Ny læreplan for historiefaget i videregående skole.

Styret har drøftet ovennevnte sak flere ganger i perioden. I april oppnevnte styret en arbeidsgruppe under ledelse av skolekontakt Marit Hernes til å følge opp saken. Øvrige medlemmer var Inger Marie Bærug, Laila Grytvik og Knut Anderson. Målet var å involvere lokallagets medlemmer i prosessen med planarbeidet og avgi uttalelse til HIFO sentralt. 

Dette var imidlertid ikke noen enkel oppgave da det var vanskelig å finne relevant og korrekt informasjon. Styret kontaktet også HIFOs ledelse, men HIFO sentralt hadde dessverre ikke lagt til rette for at lokallagene skulle kunne gi uttrykk for sin mening. Vi gikk derfor glipp av en intern debatt som kunne vært interessant lokalt, på landsbasis og mellom ulike grupper av HIFOs medlemmer. Styret har kommentert saken i brev til HIFOs ledelse. 

5. Annet:

· Den norske historiske forening, årsmøtet 2005.

Møtet ble avholdt i Trondheim i forbindelse med De norske historikerdagene 2005.

Svein Lundestad representerte HIFO-Bodø.

6. Økonomi

Regnskapet for perioden legges fram på årsmøtet.

Bodø, 3.mars 2006

For styret i HIFO-BODØ

Wilhelm Karlsen

leder

